**1.pielikums**

Jūrmalas pilsētas investīciju plānam 2017.-2019.gadam

**INFORMĀCIJA PAR EKONOMISKO, DEMOGRĀFISKO, SOCIĀLO, VIDES UN KLIMATA IZAICINĀJUMU RISINĀŠANU JŪRMALĀ**

**UN PILSĒTU – LAUKU MIJIEDARBĪBU**

**JŪRMALAS EKONOMISKIE IZAICINĀJUMI**

**Jūrmalas specializācijai atbilstošas uzņēmējdarbības infrastruktūras attīstība**

Pašlaik tūrisma un kūrorta resursi netiek izmantoti pilnvērtīgi, tāpēc Jūrmalas pilsētas izaugsme un ekonomiskā aktivitāte ir saistīta ar tūrisma, tostarp kūrortsaimniecības attīstīšanu.

Jūrmala no 9 republikas pilsētām atrodas otrajā vietā (objektīvi – pirmajā vietā ir tikai Rīga) ne vien pēc tūrisma mītņu skaita – 37 (3.vietā – Liepāja ar 13 tūrisma mītnēm, kas ir gandrīz trīs reizes mazāk kā Jūrmalai), gultas vietu skaita – 3287 (3.vietā – Ventspils ar 1156, kas ir gandrīz trīs reizes mazāk kā Jūrmalai).

Saskaņā ar likuma „Par pašvaldībām” 15.panta pirmās daļas 10.punktu, lai sekmētu uzņēmējdarbības attīstību Jūrmalas pilsētas administratīvajā teritorijā, 2016.gadā tika izveidots biznesa inkubators Jūrmalā, noslēdzot sadarbības līgumu ar Latvijas Investīciju un attīstības aģentūru. Sadarbības līguma mērķis ir atbalstīt jaunu konkurētspējīgu komersantu izveidi un attīstību Jūrmalas administratīvajā teritorijā, nodrošinot uzņēmējdarbībai nepieciešamās konsultācijas, apmācības un pasākumus par vispārīgiem uzņēmējdarbības jautājumiem, mentoru atbalstu, vidi (telpas) un grantu līdzfinansējumu komersantu darbības izmaksām.

Jūrmalas pilsētā ir kultūras objekti, piemēram, Dzintaru koncertzāle un Jūrmalas teātris, kuriem nepieciešami ieguldījumi infrastruktūras attīstībā, tā rezultātā palielinot apmeklētāju skaitu Jūrmalas pilsētā ziemas sezonā.

**Nepietiekošs darba vietu skaits pilsētā**

Jūrmalas pilsētā 2015.gada 31.oktobrī bezdarba līmenis bija 5.5%, 2016.gada 31.oktobrī – 6.3%. Neskatoties uz to, ka, salīdzinot ar 2015.gada attiecīgo mēnesi, Jūrmalas pilsētā bezdarba līmenis ir palielinājies, tomēr reģistrētais bezdarba līmenis valstī ir samazinājies par 0.4% - no 8.3% 2015.gada 31.oktobrī uz 7.9% 2016.gada 31.oktobrī. Pozitīvi vērtējams ir arī fakts, ka Jūrmalā reģistrētais bezdarba līmenis ir ievērojami zemāks, nekā reģistrētais bezdarba līmenis valstī.

Mazais attālums līdz Rīgai tieši ietekmē nodarbinātību Jūrmalas pilsētā, jo aptuveni 90% nodarbināto strādā ārpus savas faktiskās dzīvesvietas (ārpus Jūrmalas pilsētas teritorijas). Nepieciešams attīstīt labvēlīgu uzņēmējdarbības vidi, t.i., attīstīt uzņēmējdarbības infrastruktūru, resursu un atbalsta pieejamību.

2015.gadā Jūrmalnieki savā pilsētā veidoja salīdzinoši maz uzņēmumu – uzņēmumu skaits uz 1000 cilvēkiem šeit (64) ir zemāks, nekā vidēji Latvijā (77).

Uzņēmējdarbība Jūrmalā ir cieši saistīta ar pakalpojumu nozari. Lielākais uzņēmumu skaits pilsētā darbojās nekustamo īpašumu nozarē un vairumtirdzniecības/ mazumtirdzniecības; automobiļu un motociklu remonta nozarē. Nepieciešams sniegt ieguldījumu Jūrmalas specializācijai atbilstošas uzņēmējdarbības attīstībā, piemēram, ārstniecības pakalpojumu, tūrisma pakalpojumu attīstībā.

**Pašvaldībai piederošas brīvas, bet nesakārtotas attīstības teritorijas**

Fakts, ka Jūrmalai ir otrs augstākais teritorijas attīstības indekss (–0.060) starp republikas pilsētām (augstākais teritorijas attīstības indekss pēc 2015.gada datiem ir Rīgai – 0.537), rada nepamatoti augstas attīstības pakāpes iespaidu, jo pilsētas infrastruktūras stāvoklis kopumā ir neapmierinošs, Jūrmalā ir plašas degradētās teritorijas, piemēram, Kūdrā, Ķemeros un Slokā.

Ķemeru teritorija ir degradēta, kas līdz ar to būtiski ietekmē teritorijas attīstību. Veicot ieguldījumus tās attīstībā, tiktu veicināta publiskās infrastruktūras sakārtošana, kas ir būtiska teritorijas attīstībai un Jūrmalas specializācijai atbilstošas uzņēmējdarbības vides uzlabošanai. Tajā skaitā Ķemeru parka kā ārstniecības procedūru papildinošas infrastruktūras atjaunošana, ceļu infrastruktūras pie nozīmīgiem infrastruktūras objektiem – Ķemeru kūrortpoliklīnikas un kūrortviesnīcas, kā arī pie Ķemeru parka un plānotā daudzfunkcionālā, interaktīvā dabas tūrisma objekta. Nepieciešams Ķemeru teritorijā radīt un attīstīt enkurobjektus, kas pavērs plašas iespējas uzņēmējdarbības attīstībai pašā centrā un Ķemeru attīstības teritorijā kopumā.

Lielupes ostas teritorija atrodas netālu no Zilā karoga pludmalēm, tādēļ nepieciešams piesaistīt investīcijas jaunu pakalpojumu izveidei un esošo pakalpojumu nodrošināšanai, radīt jaunus atpūtas tūrisma objektus un izveidot publiski pieejamas piestātnes. Kā arī nepieciešams piesaistīt investīcijas Lielupes ostas infrastruktūras uzlabošanai. Jāveicina ciešāka sadarbība ar citām Rīgas jūras līča ostām, kā arī citām Baltijas valstu un Ziemeļvalstu ostām.

**Jūrmalas centra attīstība (Majori-Dzintari)**

Jūrmalas centrs (Majori-Dzintari) jau šobrīd ar saviem objektiem (Dzintaru koncertzāle, Jomas iela un Dzintaru mežaparks) ir Jūrmalas atpazīstamības simbols un, veicot ieguldījumus šo objektu attīstībā, tiktu nodrošināts pozitīvs pienesums kopējā pilsētas attīstībā, kā arī mazināta sezonalitātes ietekme.

Dzintaru koncertzāle jau šobrīd ir Jūrmalas pilsētas enkurobjekts, kas ir unikāls, jo ir vienīgā šāda veida atvērtā koncertzāle Latvijā. Veicot ieguldījumus tās attīstībā, tiktu veicināta ne vien vietējā uzņēmējdarbība, bet arī veicināta Jūrmalas pilsētas atpazīstamība starptautiskajā arēnā.

Majoru muiža, kas ir valsts nozīmes kultūrvēstures mantojums, lai gan ir sliktā tehniskā stāvoklī, tomēr ir labi saglabājusies un ar augstu attīstības potenciālu kā paraugs kultūrvēstures mantojuma saglabāšanai. Arī šī objekta attīstība mazinātu sezonalitātes ietekmi Jūrmalas pilsētā.

Pašvaldības teritorijā pieejamas salīdzinoši plašas teritorijas, lai izveidotu jaunas vai attīstītu uz esošās infrastruktūras bāzes atpūtas un izklaides vietas, kas mazinātu sezonalitātes ietekmi un nodrošinātu pilnīgu kultūras infrastruktūras klāstu nacionālās nozīmes centrā.

**JŪRMALAS DEMOGRĀFISKIE IZAICINĀJUMI**

**Iedzīvotāju novecošanās**

Iedzīvotāju īpatsvars Jūrmalā līdz darbspējas vecumam 2016.gada sākumā bija 14.3% un iedzīvotāju virs darbspējas vecumam īpatsvars – 24.8%, tikai iedzīvotāju virs darbspējas vecumam ir palielinājies par 0.2%, salīdzinot ar 2015.gada sākumu. Iedzīvotāju virs darbspējas vecumam īpatsvars pēdējo divu gadu laikā nav mainījies. Savukārt to iedzīvotāju īpatsvars, kuri ir darbspējas vecumā, ir samazinājies – no 61.1% 2015.gada sākumā līdz 60.9% 2016.gada sākumā.

Demogrāfiskā slodze Jūrmalā, tāpat kā vidēji valstī, pēdējos gados palielinās, 2016.gada sākumā sasniedzot 643 iedzīvotājus līdz un virs darbaspējas vecumā uz 1000 darbspējīgiem iedzīvotājiem (Latvijā – 625). Saglabājoties šādai tendencei ilgtermiņā, strauji pieaugs Jūrmalas pilsētas iedzīvotāju vidējais vecums un iedzīvotāju virs darbspējas vecuma skaits, radot papildus slodzi pilsētas sociālajam budžetam. Līdz ar to ir jāattīsta jauni pakalpojumi un jāstiprina esošie pakalpojumi šai mērķa grupai.

**Izglītības kvalitāte**

Vērojama tendence, ka pamatskolu absolventi izvēlas turpināt mācības vidējās un profesionālās izglītības iestādēs Rīgā. Daļā vispārējās izglītības iestāžu ir nepiemērots materiāltehniskās bāzes un infrastruktūras nodrošinājums, t.sk. izglītības iestāžu iekštelpas un inženierkomunikācijas (apkures sistēmas, elektroinstalācijas, apgaismojums, sanitārie mezgli u.c.).

Ņemot vērā labās iestrādes pilsētā un pieejamo infrastruktūru, ir labas iespējas attīstīt sportu Jūrmalas pilsētā, piemēram, izveidojot profesionālu basketbola skolu (jau šobrīd Jūrmalā veiksmīgi darbojas basketbola klubs „Jūrmala/Fēnikss”), kā arī citas profesionālās sporta izglītības iestādes (līdzīgi kā Murjāņu sporta ģimnāzija).

Pieaugot dažādu vecuma grupu iedzīvotāju interesei aktīvi darboties brīvajā laikā, nepieciešams izveidot mūsdienu prasībām atbilstošu interešu izglītības centru, koncentrējot resursus, veidot radošu izglītības vidi, mācību materiālo bāzi eksperimentiem dabas zinībās un tehnoloģijās, attīstot jaunus darbības virzienus ar bērniem un jauniešiem.

2015.gadā tika izstrādāta Jūrmalas pilsētas izglītības attīstības koncepcija 2015.-2020.gadam, lai nodrošinātu kvalitatīvu izglītības pakalpojumu attīstību Jūrmalas pilsētā, uzlabotu izglītības infrastruktūras un materiāli tehniskās bāzes nodrošinājumu un veicinātu pieejamo cilvēkresursu, materiālo un finanšu resursu koordinētu un mērķtiecīgu izmantošanu kvalitatīvu izglītības pakalpojumu nodrošināšanai.

**Jauniešu nodarbinātība**

Darbaspēka piedāvājuma kvalitātes neatbilstība ir jāskata kontekstā ar izglītības sistēmu, tajā skaitā profesionālās izglītības attīstību, tādēļ, lai tiktu attīstīta Jauniešu garantijas atbalsta pasākumu īstenošana, 2016.gadā tika īstenots nodarbinātības veicināšanas atbalsta mehānisms jauniešiem vecumā no 15 līdz 20 gadiem Jūrmalas pilsētas pašvaldībā sadarbībā ar Nodarbinātības valsts aģentūru vasaras brīvlaikā laikā no 1.jūnija līdz 31.augustam. Izglītojamo nodarbinātības mērķis ir veicināt izglītojamo, kuri iegūst izglītību vispārējās, speciālās vai profesionālās izglītības iestādēs, īslaicīgu nodarbinātību vasaras brīvlaikā valsts finansētās darba vietās, nodrošinot iespēju iegūt darba pamatprasmes, iemaņas un darba pieredzi uzņēmumos.

Ne tikai iepriekšminētais nodarbinātības veicināšanas atbalsta mehānisms jauniešiem tiks īstenots arī 2017.gadā, bet tiks īstenoti jauniešu īslaicīgas (līdz diviem mēnešiem) nodarbinātības pasākumi jauniešiem vecumā no 15 līdz 25 gadiem Jūrmalas pilsētas pašvaldībā Jūrmalas pilsētas pašvaldības līdzfinansētās darba vietās vasaras brīvlaikā laikā no 1.jūnija līdz 31.augustam.

**JŪRMALAS SOCIĀLIE IZAICINĀJUMI**

**Nepietiekams sociālo pakalpojumu nodrošinājums dažādām mērķa grupām**

Latvijā alternatīvās aprūpes nodrošināšana bārenim vai bez vecāku gādības palikušam bērnam ir līdz brīdim, kamēr bērns var atgriezties savā ģimenē vai, ja tas nav iespējams, tiek adoptēts, vai viņam nodibināta aizbildnība.

Jūrmalas pilsētā jāstiprina ārpusģimenes pakalpojumu attīstība, attīstot aprūpes formas, pilnveidojot ārpusģimenes aprūpes iestādes, nodrošinot bērniem īslaicīgās uzturēšanās pakalpojumus, līdz ģimenē novērsta krīze vai bērnam atrasta alternatīvās aprūpes iespēja, kā arī, lai varētu sniegt pilnvērtīgu atbalstu krīzes situācijā nonākušām ģimenēm (projekta *Quality4children* ietvaros tiks izveidota infrastruktūra bērnu aprūpei ģimeniskā vidē.).

Nepieciešams veikt būtiskus ieguldījumus, lai pakalpojumi tiktu sniegti mūsdienu prasībām atbilstošā kvalitātē un tas būtu sabiedrībā atbalstīts pasākums.

Jūrmalas pilsētā nepieciešams attīstīt sociālo pakalpojumu infrastruktūru un cilvēkresursus, jo nav pietiekams pakalpojumu piedāvājums cilvēkiem ar garīgā rakstura traucējumiem un ar kustību traucējumiem dažādās vecuma grupās (grupu māja, aprūpes mājas, dienas centri u.c.).

Ir nepietiekams sociālā darba speciālistu skaits ar atbilstošu kvalifikāciju gan pašvaldībā, gan darba tirgū. Nepieciešams uzlabot sociālā dienesta materiāltehnisko bāzi dažādo sociālo pakalpojumu sniegšanai, t.sk. personām ar funkcionāliem traucējumiem. Jo telpas nereti nav atbilstoša mūsdienu prasībām un ir morāli un fiziski novecojušas.

Jūrmalā ir labas iespējas un priekšrocības attīstīt paaugstināta servisa ilgstošu aprūpi personām pensijas vecumā (pansionāti).

**Ilgtspējīgas pārvaldības uzlabošana**

Jūrmalas pilsēta virzās kūrorta attīstības virzienā, tomēr līdztekus tam nepieciešams nodrošināt efektīvu pārvaldību un kvalitatīvu dzīves vidi iedzīvotājiem.

Moderna publiskā pārvaldes ir uz sabiedrību vērsta pārvalde ar klientorientētu pieeju. Jūrmalas pašvaldībai jācenšas savus pakalpojumus sniegt iedzīvotājiem un uzņēmējiem pēc iespējas ērtākā veidā.

**JŪRMALAS VIDES IZAICINĀJUMI**

**Eko tūrisma attīstība**

Jūrmalas pilsētas teritorijā atrodas Ķemeru nacionālais parks, Dabas parks „Raga kāpa”, dabas liegumi „Lielupes grīvas pļavas” un „Darmštates priežu audze”, kā arī citi industrializācijas neskarti dabas objekti (tajā skaitā Lielupe, Vēršupīte, priežu meži un kāpas), kas rada būtiskas priekšrocības dabas jeb eko tūrisma attīstībai.

Īpaši aizsargājamajās teritorijās ir ierobežotas infrastruktūras attīstības iespējas, kā arī ir vāji attīstīta infrastruktūra dabas objektu pieejamības nodrošināšanai, turklāt ziemas sezonā piekļūšana ir kritiska (piemēram, neatbilstošā kvalitātē esoša infrastruktūra, ziemas sezonā tiek slēgta apmeklētāju izmantošanai, kas negatīvi ietekmē tūrisma objektu apmeklējumu). Ņemot vērā ierobežoto infrastruktūras attīstības iespējas, nav iespējams īpaši aizsargājamajās teritorijās iepazīties ar lielu skaitu aizsargājamo augu un dzīvnieku, kas daudzviet Eiropā vairs nav sastopami.

Pakāpeniski Jūrmalas pilsētas teritorijā tiek radīti dabas un aktīvā tūrisma objekti, tomēr uz kopējo pilsētas teritoriju tas ir nepietiekami.

**Pilsētvides attīstība**

Notiek apbūves intensīva spiešanās kāpu teritorijā, tādējādi tiek apdraudētas vērtīgās dabas pamatnes teritorijas pilsētā. Palielinās monofunkcionāla pilsētas teritoriju izmantošana, pilsētā pamazām arvien lielāku nozīmi ieņem dzīvojamā funkcija. Valsts īpašumā esošās teritorijas netiek uzturētas kārtībā. Ir gadījumi, kad dzīvojamās ēkas tiek uzbūvētas pilsētas zaļajā teritorijā. Zemes izmantošana ne vienmēr tiek veikta atbilstoši ekoloģiskajiem procesiem.

Ekonomiskā spiediena rezultāta notiek pilsētas dabas teritoriju transformācija apbūvei un priežu izciršana, būtiski samazinot kāpu sistēmas noturību.

**Meži**

Meža zemju platība Jūrmalā ir 32% no Jūrmalas pilsētas kopējas platības – 5 181 ha. No tiem lielākā daļa ir sausieņu meži (47% no visiem pilsētas mežiem). Valdošo koku sugu sastāvā dominē priedes – tās ir 76% no mežaudzēm, bērzu audzes aizņem 16%.

No visām mežaudzēm 28% ir jaunākas par 50 gadiem. Ņemot vērā pilsētas mežu saudzējošos apsaimniekošanu pēdējos 40 gados, Jūrmalas pilsētā sastopamas diezgan lielas platības ar vecām mežaudzēm: 16% audžu ir vecākas par 150 gadiem, bet gandrīz 5% mežaudžu ir vecākas par 200 gadiem. Tās vērtējamas kā būtiska pilsētas dabas bagātība, kuru nepieciešams arī turpmāk saudzēt.

**Ķemeru nacionālais parks**

Ķemeru nacionālais parks aizņem aptuveni 33% no Jūrmalas pilsētas teritorijas, savukārt Jūrmalā atrodas vien 8% no visa parka teritorijas. Parkā koncentrējas lielākais vairums dziedniecisko un dabas resursu. Minēto resursu un ģeogrāfiskā novietojuma dēļ Ķemeru parkam ir nozīmīgas konkurences priekšrocības, pateicoties kurām pilsēta izveidojās un attīstījās par Baltijas jūras reģionā nozīmīgāko veselības kūrortu. Konkurences priekšrocības nav zudušas, tās ir jāizmanto, lai sniegtu Jūrmalas viesiem veselību, pilnvērtīgu atpūtu un vērtīgas tikšanās vietas un dotu jūrmalniekiem un citiem Latvijas iedzīvotājiem labi apmaksātu un prestižu darbu.

Jūrmalas izaugsme un ekonomiskā aktivitāte ir cieši saistīta ar Rīgas pilsētas attīstību, nostiprinot specializāciju, Jūrmala sekmēs Rīgas un visas Latvijas starptautiskā potenciāla un konkurētspējas nostiprināšanos.

**Pludmale**

Jūrmalas pilsēta Zilā karoga programmai pievienojās 1997.gadā. Zilā karoga peldvietas ir piemērotas un atbilst 29 kritērijiem ūdens kvalitātes, vides pārvaldes, vides informācijas un izglītības, kā arī labiekārtojuma un servisa jomā. Arī pārējās peldvietās Jūrmalas pašvaldība sezonas laikā nodrošina apsaimniekošanas pasākumus, lai tajās būtu patīkami un ērti atpūsties. Jūrmalas pilsētas piekrastē ir 11 peldvietas un 1 peldvieta pie Lielupes, Ezeru ielā, no kurām 2016.gadā Zilā karoga sertifikāts piešķirts Bulduru, Dzintaru, Dubultu Jaunķemeru un Majoru pludmalēm, savukārt Kauguru peldvietai piešķirts nacionālais peldvietu kvalitātes sertifikāts, kas apliecina vairāku Zilā karoga programmas kritēriju izpildi un labu peldūdens kvalitāti. Plānots, ka 2017.gadā arī Kauguru peldvietā būs Zilais karogs.

Pludmale ar baltajām kvarca smiltīm ir viena no vislielākajām pilsētas un visas Latvijas vērtībām, ko ir nepieciešams attīstīt un vienlaikus saglabāt, tādēļ pludmales attīstība ir viena no Jūrmalas prioritātēm. Nepieciešams uzlabot pludmales glābšanas dienesta infrastruktūras un materiāltehnisko nodrošinājumu.

Tūrismu Jūrmalā stipri ietekmē sezonalitāte, jo trūkst aktivitāšu ziemas sezonā, tajā skaitā pludmalē. Nepieciešams izmantot 24 km garo pludmali, attīstot kā mierīgo, tā aktīvo atpūtu pludmalē ziemas sezonā, piemēram, distanču slēpošanas trases.

**Ūdenssaimniecības tīklu attīstība**

Daļa Jūrmalas pilsētas ūdenssaimniecības tīklu ir novecojuši, kā rezultātā netiek pilnā mērā izmantoti centralizētie ūdenssaimniecības pakalpojumi, jo ne visiem pilsētas privātmāju sektora iedzīvotājiem ir finanšu resursi, lai pievienotos maģistrālajam tīklam.

Jāattīsta kanalizācijas sistēma - uzlabojot piegādātā dzeramā ūdens kvalitāti, samazinot notekūdeņu piesārņojuma slodzi uz vidi, uzlabojot notekūdeņu attīrīšanas kvalitāti un pieslēdzot jaunus abonentus centralizētajam notekūdeņu novadīšanas tīklam, paaugstinot ūdensapgādes un notekūdeņu kanalizācijas sistēmu darbības efektivitāti, samazinot dzeramā ūdens noplūdes kā Lielupē, tā Baltijas jūrā.

Jūrmalas pilsētā ir nepieciešams attīstīt arī ūdenssaimniecības un kanalizācijas pakalpojumu, jo saskaņā ar 2016.gada Jūrmalas pilsētas iedzīvotāju aptaujas „Attieksme pret Jūrmalas domes darbu” rezultātiem ar pakalpojumiem ir apmierināti 66.1% Jūrmalas pilsētas iedzīvotāju, mērķis 2020.gadā ne mazāk kā 70%.

**JŪRMALAS KLIMATA IZAICINĀJUMI**

**Zema dzīvojamo un sabiedrisko ēku energoefektivitāte**

Daļa dzīvojamo un sabiedrisko ēku ir ar zemu energoefektivitāti, kā arī vizuāli nepievilcīgas un līdz ar to degradē kopējo pilsētas ainavu. Augsti siltuma zudumi centralizētās siltumapgādes siltumtīklos – 15.0%.

Ņemot vērā Jūrmalas pilsētas publisko ēku vidējo siltumenerģijas patēriņu, Jūrmalas pilsētai ir augsts enerģijas ietaupījuma potenciāls.

Jūrmalas pilsētā ir nepieciešams attīstīt siltumapgādes sistēmu, jo saskaņā ar 2016.gada Jūrmalas pilsētas iedzīvotāju aptaujas „Attieksme pret Jūrmalas domes darbu” rezultātiem ar centralizētās siltumapgādes pakalpojumiem apmierināti tikai 54.8% Jūrmalas pilsētas iedzīvotāju, mērķis 2020.gadā ne mazāk kā 60%.

**Pilsētas iedzīvotāji nav pasargāti no plūdu riskiem**

Dienvidos Jūrmalu norobežo otrā ūdens bagātākā, kuģojamā Latvijas upe Lielupe 26 km garumā. Palu laikā un stipru lietusgāžu laikā pastāv applūšanas draudi pilsētas centrālās daļas teritorijā (Majori, Dubulti un Lielupe). Nepieciešams realizēt pasākumus un izbūvēt infrastruktūru, lai mazinātu plūdu iespēju visā Jūrmalas pilsētas teritorijā.

Lielupes kuģošanas kanālā veidojas smilšu sanesumi, tādēļ tas katru gadu jābagarē, lai nodrošinātu minimālo kuģošanas kanālu dziļumu.

**PILSĒTU – LAUKU MIJIEDARBĪBA**

Latvijas ilgtspējīgas attīstības stratēģijā līdz 2030.gadam, kas ir galvenais valsts ilgtermiņa attīstības plānošanas dokuments, kā viens no attīstības virzieniem ir definēta pilsētu un lauku teritoriju savstarpējā sadarbība un mijiedarbība darba vietu nodrošināšanā un pakalpojumu sniegšanā, veicinot uzņēmējdarbības aktivitāti un kvalitatīvu dzīves apstākļu radīšanu laukos.

Pilsētu un lauku teritoriju savstarpējā sadarbība un mijiedarbība sniedz iedzīvotājiem plašākas iespējas un attīsta vides pieejamību, neatkarīgi no iedzīvotāju dzīves vietas, veicina uzņēmējdarbību un dzīves kvalitātes uzlabošanu.

Valsts reģionālās attīstības aģentūras 2013.gadā veiktajā pētījumā „Attīstības centru ietekmes areālu noteikšana un analīze. Plānošanas reģionu, republikas pilsētu un novadu pašvaldību attīstības raksturojums” Jūrmalas kā attīstības centra ietekmes areāls tiek minēts tikai Lapmežciema pagasts Engures novadā, kam Jūrmalas pilsēta ir svarīgs sociālo un izglītības pakalpojumu nodrošinātājs.

Fakts, ka Jūrmalas pilsētai ir noteikts tikai viens ietekmes areāls, skaidrojams ar attālumu līdz Rīgai (22 km), kas Jūrmalas pilsētai ir tuvākais nacionālās nozīmes attīstības centrs. Mazais attālums līdz Rīgai tieši ietekmē nodarbinātību Jūrmalas pilsētā un tās apkārtējās teritorijās, jo liels nodarbināto skaits (aptuveni 90%) strādā ārpus savas faktiskās dzīvesvietas (ārpus Jūrmalas pilsētas teritorijas).

Jūrmalai nepieciešams veidot ciešāku sadarbību ar tuvāko reģionālas nozīmes attīstības centru, Tukumu, lai veidotu un attīstītu šādus sadarbības virzienus:

* Transporta infrastruktūras un satiksmes attīstība;
* Lidostas „Jūrmala” attīstība;
* Dzelzceļa līnijas Rīga – Tukums II infrastruktūras attīstība;
* Veloceliņu tīkla attīstība;
* Ķemeru nacionālā parka teritorijas sniegto iespēju izmantošana, pilnveidojot dabas tūrisma piedāvājumu;
* Kopīgu tūrisma piedāvājuma attīstība starptautiskās konkurētspējas palielināšanai tūrisma jomā;
* Uzņēmējdarbības vides attīstība ar mērķi veicināt ekonomisko aktivitāti un radīt jaunas darba vietas;
* Atkritumu apsaimniekošanas uzņēmuma SIA „AAS Piejūra” attīstība (t.sk. jautājumi, kas skar dalīto atkritumu vākšanu);
* Sociālo pakalpojumu tīkla attīstība;
* Izglītības pakalpojumu tīkla attīstība (tajā skaitā profesionālās, speciālās mūžizglītības pakalpojumu attīstības koordinācija);
* Sporta infrastruktūras attīstība;
* Iekšējo ūdeņu apsaimniekošana.

Ņemot vērā, ka Jūrmalā ir plaši pieejams publisko pakalpojumu klāsts, viennozīmīgi Jūrmala ir svarīgs centrs pakalpojumu nodrošināšanas jomā apkārtējās pilsētās un lauku teritorijās. Piemēram, Jūrmala izteikti nodrošina arī apkārtējo teritoriju iedzīvotājus ar ģimenes ārsta pakalpojumiem.